Døre og vinduer med termoglas

**1. Generelt vedrørende vindues og dør leverancen**

Producenten skal være certificeret under DVV, samt følge Vinduesindustriens tekniske bestemmelser.

Fabrikken skal ligeledes være godkendt til DVV/Vinduesindustriens 2-ØKO-behandling. Elementerne skal leveres med 10 års garanti mod rådskade i udvendigt træ, forudsat at elementerne er korrekt monteret og vedligeholdt.

Det påhviler entreprenøren at foretage opmåling på stedet samt kontrollere det endelige antal.

Elementerne skal som standard overholde energimærke A og være dokumenteret i energimærkningsordningen.

**2. Trækvalitet**

Rammer, karm, sprosser og poste udføres udvendigt i sibirisk lærketræ, skåret af langsomt voksende stammer for at sikre holdbarhed og formstabilitet. Densitet må aldrig være under 600 kg/m3. Der skal anvendes 100% kernetræ i alle udvendige dele, hvormed der ikke må kunne forekomme splintandele på noget udvendigt sted på elementerne.

Rammer, karm og poste udføres indvendigt i fyrretræ af god og knastfri kvalitet. Her er der ingen krav om kerneandel.

Der anvendes fingerskaret træ både indvendigt og udvendigt.

Under produktion af elementerne, forbeholder kunde/rådgiver sig ret til at besigtige, kontrollere og opnå dokumentation for træets kvalitet iht. nærværende kravsspecifikationer.

**3. Elementer med termoglas**

Karme: 50 x 115 mm.

Sprosser: 19 mm påklæbede og tappet ind i rammen.

Tætningslister skjult i karmen, og derved ingen synlige skyggekanter indefra set ved rammen.

Glaslister udføres i lærketræ. Kitfals look med skrå glasliste.

2 lags termoglas med lys varmkant.

Vinduerne udføres som standard med galvaniserede nothængsler, og hvide vugge anverfere og stormjern.

Terrassedøre skal som standard udføres med galvaniserede hamborghængsler.

#

# 4. Overfladebehandling

Overfladebehandlingen skal opfylde krav for ”Dansk Indeklima Mærkning” og Vindues ­Industriens Tekniske Bestemmelser pkt. 5.3.4 beskrivende behandlingssystem 2 ØKO.

Der skal anvendes et flerlags vandbaseret diffusionsåbent træbeskyttelsessystem. Træbeskyttelsen skal overordnet opfylde EN599-1, EN113, EN152 og EN927. Alle lag skal indeholde svampe- og skimmeldræbende fungi­cider. Toplakken skal opfylde EN927-6 i forhold til UV-beskyttelse.

Den samlede lagtykkelse på synlige flader skal være 100 – 140 µ.